Xiomara Acevedo

Xiomara Acevedo merupakan seorang aktivis perubahan iklim Colombia. Sebagai pengasas dan CEO sebuah NGO yang bernama Barranquilla +20, beliau telah memperjuangkan pemasukan suara golongan wanita dan golongan muda dalam keadilan iklim.

 Kerjaya 
Acevedo mengasaskan Barranquilla +20 pada 2012 dan beliau juga memegang jawatan Ketua Pegawai Eksekutif (setakat 2022). Barranquilla +20 merupakan sebuah pertubuhan bukan kerajaan yang diketua oleh belia dan usaha mereka berfokus kepada aktivisme iklim dan environmentalisme di Barranquilla dan seluruh Amerika Latin. 

Acevedo juga merupakan salah seorang pengasas bersama "El Orinoco se adapta" (Orinoco mengadaptasi), satu rangkaian yang menggunakan pendekatan berasaskan jantina untuk menangani dan mengadaptasi terhadap  perubahan iklim di kawasan semula jadi Orinoquía.

Pada 2015, Acevedo berkerja dengan Tabung Alam Sedunia di Paraguay.

Dari 2016 hingga 2019, Acevedo berkhidmat sebagai seorang pakar perubahan iklim dalam kerajaan Nariño, Colombia, dan beliau diberikan tanggungjawab untuk menyelaraskan dasar perubahan iklim di Nariño.

Pada 2021, Acevedo telah menyertai Persidangan Perubahan Iklim PBB 2021 (COP26), sebagai salah satu wakil Wanita dan Jantina (). Dalam persidangan tersebut, beliau mengatakan bahawa hak wanita adalah penting dalam mencapai keadilan iklim.

Acevedo juga merupakan pengarah bagi projek Women for Climate Justice (projek Barranquilla +20), satu inisiatif yang dilancarkan pada 2021 dan menekankan kepimpinan iklim wanita muda di seluruh Colombia. Barranquilla +20 telah dianugerahkan $50,000 bagi projek tersebut oleh  Yayasan Bill & Melinda Gates pada 2021.

Acevedo turut merupakan salah seorang anggota jawatankuasa pandu bagi Global Youth Biodiversity Network dan Jawatankuasa Tabung Belia bagi  Global Youth Climate Action Fund.

 Kehidupan peribadi 
Acevedo berasal dari Barranquilla, Colombia.

Acevedo merupakan bekas pelajar Universidad del Norte, Colombia, di mana beliau mendapat ijazahnya dalam hubungan antarabangsa. Acevedo juga mengambil kursus pembiayaan iklim di Sekolah Kewangan dan Pengurusan Frankfurt.

 Rujukan 

 Pautan luar 

 Laman web Barranquilla +20
 Xiomara Acevedo - Climate and Finance (YouTube)
 El Orinoco se Adapta (Facebook); El Orinoco se Adapta (YouTube)

Kategori:Orang hidup
Kategori:Orang Colombia
Kategori:Aktivis iklim